b'\n_START_ARTICLE_\nOsebni ste\xc4\x8daj\n_START_SECTION_\nOdpust obveznosti\n_START_PARAGRAPH_\nPostopek za odpust obveznosti se izvede znotraj postopka osebnega ste\xc4\x8daja. Ste\xc4\x8dajni dol\xc5\xbenik lahko do izdaje sklepa o kon\xc4\x8danju postopka osebnega ste\xc4\x8daja vlo\xc5\xbei predlog za odpust svojih obveznosti, ki so nastale do za\xc4\x8detka postopka osebnega ste\xc4\x8daja, v delu, v katerem v tem postopku ne bodo pla\xc4\x8dane. Ste\xc4\x8dajni dol\xc5\xbenik mora predlogu za odpust obveznosti prilo\xc5\xbeiti izjavo, da ni ovir za odpust njegovih obveznosti iz 399. \xc4\x8dlena ZFPPIPP. V predlogu za odpust obveznosti mora dol\xc5\xbenik opisati okoli\xc5\xa1\xc4\x8dine, ki so podlaga za dolo\xc4\x8ditev preizkusnega obdobja po \xc4\x8detrtem odstavku 400. \xc4\x8dlena ZFPPIPP, in mu prilo\xc5\xbeiti dokaze o obstoju teh okoli\xc5\xa1\xc4\x8din.\n_START_SECTION_\nNamen odpusta obveznosti in ovire za odpust\n_START_PARAGRAPH_\nNamen odpusta obveznosti je po\xc5\xa1tenemu in vestnemu ste\xc4\x8dajnemu dol\xc5\xbeniku omogo\xc4\x8diti, da preneha tisti del njegovih obveznosti, ki jih ni zmo\xc5\xbeen izpolniti iz premo\xc5\xbeenja, ki ga ima ob za\xc4\x8detku postopka osebnega ste\xc4\x8daja ali ki ga lahko pridobi med postopkom osebnega ste\xc4\x8daja do poteka preizkusnega obdobja. Odpust obveznosti ni dovoljen:_NEWLINE_1.\xc2\xa0\xc2\xa0\xc2\xa0\xc2\xa0\xc2\xa0\xc4\x8de je bil ste\xc4\x8dajni dol\xc5\xbenik pravnomo\xc4\x8dno obsojen za kaznivo dejanje proti premo\xc5\xbeenju ali gospodarstvu, razen \xc4\x8de je ta obsodba do poteka preizkusnega obdobja \xc5\xbee izbrisana iz kazenske evidence ali \xc4\x8de se do poteka preizkusnega obdobja izpolnijo pogoji za njen izbris na podlagi zakonske rehabilitacije, ali_NEWLINE_2.\xc2\xa0\xc2\xa0\xc2\xa0\xc2\xa0\xc2\xa0\xc4\x8de je bilo o odpustu obveznosti ste\xc4\x8dajnemu dol\xc5\xbeniku \xc5\xbee pravnomo\xc4\x8dno odlo\xc4\x8deno v naslednjih primerih in od pravnomo\xc4\x8dnosti sklepa ali sodbe \xc5\xa1e ni preteklo deset let:_NEWLINE_-\xc2\xa0\xc2\xa0\xc4\x8de so bile ste\xc4\x8dajnemu dol\xc5\xbeniku njegove obveznosti \xc5\xbee odpu\xc5\xa1\xc4\x8dene,_NEWLINE_-\xc2\xa0\xc2\xa0\xc4\x8de je bil predlog ste\xc4\x8dajnega dol\xc5\xbenika za odpust obveznosti zavrnjen, ker je dol\xc5\xbenik kr\xc5\xa1il svoje obveznosti iz 383.b, 384., 386. ali 401.\xc2\xa0\xc4\x8dlena ZFPPIPP, ali \xc4\x8de iz ravnanj ste\xc4\x8dajnega dol\xc5\xbenika v zadnjih petih letih pred uvedbo postopka osebnega ste\xc4\x8daja ali glede na njegov premo\xc5\xbeenjski polo\xc5\xbeaj izhaja, da bi bil odpust obveznosti temu ste\xc4\x8dajnemu dol\xc5\xbeniku v nasprotju z namenom odpusta obveznosti ali_NEWLINE_-\xc2\xa0\xc2\xa0\xc4\x8de je bil sklep o odpustu obveznosti razveljavljen po 411.\xc2\xa0\xc4\x8dlenu ZFPPIPP.\n_START_SECTION_\nZloraba odpusta obveznosti\n_START_PARAGRAPH_\nVelja, da predlog za odpust obveznosti pomeni zlorabo pravice do odpusta obveznosti v naslednjih primerih:_NEWLINE_1.\xc2\xa0\xc2\xa0\xc2\xa0\xc2\xa0\xc2\xa0\xc4\x8de je ste\xc4\x8dajni dol\xc5\xbenik v zadnjih petih letih pred uvedbo postopka osebnega ste\xc4\x8daja ali po njegovi uvedbi dal neresni\xc4\x8dne, nepravilne ali nepopolne podatke, ki jih dav\xc4\x8dni organ potrebuje za pobiranje davkov ali prispevkov, zaradi \xc4\x8desar mu je pristojni dav\xc4\x8dni organ dodatno ali naknadno odmeril davek ali nalo\xc5\xbeil pla\xc4\x8dilo prispevkov v znesku najmanj 4.000\xc2\xa0evrov,_NEWLINE_2.\xc2\xa0\xc2\xa0\xc2\xa0\xc2\xa0\xc2\xa0\xc4\x8de je ste\xc4\x8dajni dol\xc5\xbenik v zadnjih petih letih pred uvedbo postopka osebnega ste\xc4\x8daja z neresni\xc4\x8dnimi, nepravilnimi ali nepopolnimi podatki o svojem premo\xc5\xbeenjskem polo\xc5\xbeaju v svojo korist ali v korist druge fizi\xc4\x8dne ali pravne osebe pridobil posojilo, subvencijo ali pomo\xc4\x8d iz javnih sredstev v znesku najmanj 4.000 evrov,_NEWLINE_3.\xc2\xa0\xc2\xa0\xc2\xa0\xc2\xa0\xc2\xa0\xc4\x8de je ste\xc4\x8dajni dol\xc5\xbenik v zadnjih petih letih pred uvedbo postopka osebnega ste\xc4\x8daja prevzemal obveznosti, ki so nesorazmerne z njegovim premo\xc5\xbeenjskim polo\xc5\xbeajem, ali \xc4\x8de je razpolagal s svojim premo\xc5\xbeenjem neodpla\xc4\x8dno ali za neznatno pla\xc4\x8dilo,_NEWLINE_4.\xc2\xa0\xc2\xa0\xc2\xa0\xc2\xa0\xc2\xa0\xc4\x8de je ste\xc4\x8dajni dol\xc5\xbenik izvedel pravno dejanje, ki ima po 271.\xc2\xa0\xc4\x8dlenu ZFPPIPP zna\xc4\x8dilnost izpodbojnega pravnega dejanja in je bil v skladu z 277.\xc2\xa0\xc4\x8dlenom ZFPPIPP uveljavljen zahtevek za izpodbijanje tega pravnega dejanja, ali_NEWLINE_5.\xc2\xa0\xc2\xa0\xc2\xa0\xc2\xa0\xc2\xa0\xc4\x8de lahko ste\xc4\x8dajni dol\xc5\xbenik glede na svoj premo\xc5\xbeenjski polo\xc5\xbeaj v celoti izpolni svoje obveznosti.'